Kragsituasie verbeter, maar beurtkrag geld steeds(Argieffoto: Unsplash) Beurtkrag word steeds vandag (Dinsdag) om 17:00 in werking gestel, maar danksy ŉ verbetering in opwekkingsvermoë sal fase 1, pleks van fase 2 soos vroeër verwag, vanaand geld. Beurtkrag sal tot 22:00 duur. “ŉ Bykomende opwekkingseenheid is deur die loop van die dag in diens gestel, terwyl nog een na verwagting later vandag sal volg. Dit sal die opwekkingskapasiteit verhoog,” het die kragvoorsiener ŉ kort rukkie gelede gesê. Eskom sê die vooruitsig vir die res van die week gaan na verwagting verder verbeter terwyl sy spanne werk om meer eenhede aanlyn te bring. In hierdie stadium is 14 431MW weens onbeplande instandhoudingswerk nie beskikbaar nie, terwyl nog 2 281MW weens geskeduleerde instandhoudingswerk nie beskikbaar is nie. “Ons ondervind tans hoë aandspitstye, wat tekenend van die winteraanvraagtydperk is.” Eskom sê sou daar enige verdere agteruitgang in opwekkingskapasiteit wees, kan beurtkrag moontlik weer in werking gestel word. Dit sal in die winter waarskynlik tussen 17:00 en 22:00 wees.